Biex issir newtrali għall-klima sal-2050, l-Ewropa trid tittrasforma s-sistema tal-enerġija tagħha, li tammonta għal 75% tal-emissjonijiet tal-gassijiet serra. L-istrateġiji tal-UE għall-integrazzjoni tas-sistemi tal-enerġija u għall-idroġenu, adottati llum, se jwittu t-triq lejn settur tal-enerġija aktar effiċjenti u interkonness, xprunat mill-għanijiet doppji ta' pjaneta aktar nadifa u ekonomija aktar b'saħħitha. Iż-żewġ strateġiji jippreżentaw aġenda ġdida għall-investiment f'enerġija nadifa, f'konformità mal-pakkett ta' rkupru tal-Kummissjoni NextGenerationEU u mal-Patt Ekoloġiku Ewropew. L-investimenti ppjanati għandhom il-potenzjal li jistimulaw l-irkupru ekonomiku mill-kriżi tal-coronavirus. Dawn joħolqu l-impjiegi fl-Ewropa u jagħtu spinta lit-tmexxija u lill-kompetittività tagħna f'industriji strateġiċi, li huma kruċjali għar-reżiljenza tal-Ewropa. Integrazzjoni tas-Sistemi tal-Enerġija L-Istrateġija tal-UE għall-Integrazzjoni tas-Sistemi tal-Enerġija se tipprovdi l-qafas għat-tranżizzjoni ekoloġika tal-enerġija. Il-mudell attwali fejn il-konsum tal-enerġija fit-trasport, fl-industrija, fil-gass u fil-binjiet qed iseħħ f'“kompartimenti” – kull wieħed b'katini tal-valur, regoli, infrastruttura, ippjanar u operazzjonijiet separati – ma jistax iwassal għan-newtralità klimatika sal-2050 b'mod kosteffiċjenti; il-kostijiet li qed jinbidlu tas-soluzzjonijiet innovattivi jridu jiġu integrati fil-mod kif inħaddmu s-sistema tal-enerġija tagħna. Iridu jinħolqu rabtiet ġodda bejn is-setturi u jiġi sfruttat il-progress teknoloġiku. L-integrazzjoni tas-sistema tal-enerġija tfisser li s-sistema tiġi ppjanata u mħaddma b'mod sħiħ, billi jintrabtu flimkien vetturi tal-enerġija, infrastrutturi u setturi tal-konsum differenti. Din is-sistema konnessa u flessibbli tkun aktar effiċjenti u tnaqqas il-kostijiet għas-soċjetà. Dan ifisser, pereżempju, sistema fejn l-elettriku li jħaddem il-karozzi tal-Ewropa jista' jkun ġej mill-pannelli solari fuq il-bjut tagħna, filwaqt li binjiet jinżammu sħan permezz tas-sħana minn fabbrika fil-qrib, u fl-istess ħin il-fabbrika titħaddem permezz ta' idroġenu nadif prodott mill-enerġija mir-riħ lil hinn mill-kosta. F'din l-istrateġija, hemm tliet pilastri ewlenin: L-istrateġija tistabbilixxi 38 azzjoni biex tinħoloq sistema tal-enerġija aktar integrata. Dawn jinkludu r-reviżjoni tal-leġiżlazzjoni tal-enerġija eżistenti, l-appoġġ finanzjarju, ir-riċerka u l-introduzzjoni ta' teknoloġiji u għodod diġitali ġodda, gwida għall-Istati Membri dwar il-miżuri fiskali u t-tneħħija gradwali tas-sussidji għall-fjuwils fossili, ir-riforma tal-governanza tas-suq u l-ippjanar tal-infrastruttura, u informazzjoni mtejba lill-konsumaturi. L-analiżi tal-ostakli eżistenti f'dawn l-oqsma se tinforma l-proposti konkreti tagħna, pereżempju r-reviżjoni tar-Regolament TEN-E sa tmiem l-2020 jew ir-reviżjoni tad-Direttiva dwar it-tassazzjoni fuq l-enerġija u l-qafas regolatorju tas-suq tal-gass fl-2021. Strateġija għall-Idroġenu F'sistema tal-elettriku integrata, l-idroġenu jista' jappoġġja d-dekarbonizzazzjoni tal-industrija, tat-trasport, tal-ġenerazzjoni tal-elettriku u tal-binjiet madwar l-Ewropa. L-Istrateġija tal-UE għall-Idroġenu tindirizza kif dan il-potenzjal jista' jsir realtà, permezz tal-investimenti, ir-regolamentazzjoni, il-ħolqien tas-suq, u r-riċerka u l-innovazzjoni. L-idroġenu jista' jipprovdi enerġija lil setturi li mhumiex adattati għall-elettrifikazzjoni u jipprovdi ħażna biex jiġu bbilanċjati l-flussi tal-enerġija minn sorsi rinnovabbli varjabbli, iżda dan jista' jinkiseb biss b'azzjoni koordinata bejn is-settur pubbliku u dak privat, fil-livell tal-UE. Il-prijorità hija li jiġi żviluppat idroġenu rinnovabbli, prodott prinċipalment bl-użu tal-enerġija mir-riħ u mix-xemx. Madankollu, fi żmien qasir u medju, huma meħtieġa forom oħra ta' idroġenu b'livell baxx ta' emissjonijiet tal-karbonju biex jitnaqqsu malajr l-emissjonijiet u jiġi appoġġjat l-iżvilupp ta' suq vijabbli. Din it-tranżizzjoni gradwali se tirrikjedi approċċ b'diversi fażijiet: Biex tgħin fit-twettiq ta' din l-Istrateġija, il-Kummissjoni qed tniedi llum l-Alleanza Ewropea għall-Idroġenu Nadif flimkien mal-mexxejja tal-industrija, is-soċjetà ċivili, il-ministri nazzjonali u reġjonali u l-Bank Ewropew tal-Investiment. L-Alleanza se tibni riżerva ta' proġetti ta' investiment għal produzzjoni miżjuda u se tappoġġja d-domanda għal idroġenu nadif fl-UE. Sabiex jiġi mmirat l-appoġġ għall-aktar teknoloġiji nodfa disponibbli, il-Kummissjoni se taħdem biex tintroduċi standards, terminoloġija u ċertifikazzjoni komuni, ibbażati fuq l-emissjonijiet tal-karbonju tul iċ-ċiklu tal-ħajja u l-leġiżlazzjoni tal-klima u tal-enerġija eżistenti, u konsistenti mat-tassonomija tal-UE għall-investimenti sostenibbli. Il-Kummissjoni se tipproponi miżuri ta' politika u regolatorji biex toħloq iċ-ċertezza għall-investituri, tiffaċilita l-użu tal-idroġenu, tippromwovi l-infrastruttura u n-networks loġistiċi meħtieġa, tadatta l-għodod tal-ippjanar tal-infrastruttura u tappoġġja l-investimenti, b'mod partikolari permezz tal-pjan ta' rkupru Next Generation EU. Kwotazzjonijiet minn membri tal-Kulleġġ tal-Kummissarji Il-Viċi President Eżekuttiv għall-Patt Ekoloġiku, Frans Timmermans, qal: “L-istrateġiji adottati llum se jsaħħu l-Patt Ekoloġiku Ewropew u l-irkupru ekoloġiku, u se jpoġġuna bis-sħiħ fit-triq lejn id-dekarbonizzazzjoni tal-ekonomija tagħna sal-2050. L-ekonomija tal-idroġenu l-ġdida tista' tkun mutur tat-tkabbir li jgħinna negħlbu l-ħsara ekonomika kkawżata mill-COVID-19. Billi tiżviluppa u tintroduċi katina tal-valur tal-idroġenu nadif, l-Ewropa se tkun minn ta' quddiem fid-dinja u se żżomm it-tmexxija tagħha fit-teknoloġija nadifa.” Il-Kummissarju għall-Enerġija, Kadri Simson, qal: “Billi 75% tal-emissjonijiet tal-gassijiet serra huma ġejjin mill-enerġija, għandna bżonn bidla fundamentali biex nilħqu l-miri tagħna għall-2030 u l-2050. Is-sistema tal-enerġija tal-UE għandha tkun integrata aħjar, aktar flessibbli u kapaċi takkomoda l-aktar soluzzjonijiet nodfa u kosteffettivi. L-idroġenu se jkollu rwol ewlieni f'dan, billi t-tnaqqis fil-prezzijiet tal-enerġija rinnovabbli u l-innovazzjoni kontinwa jagħmluh soluzzjoni vijabbli għal ekonomija newtrali għall-klima.” Il-Kummissarju għas-Suq Intern, Thierry Breton, qal: “L-Alleanza Ewropea għall-Idroġenu Nadif imnedija llum se tidderieġi l-investimenti lejn il-produzzjoni tal-idroġenu. Din se tiżviluppa riżerva ta' proġetti konkreti biex tappoġġa l-isforzi tad-dekarbonizzazzjoni tal-industriji Ewropej li huma intensivi fl-enerġija bħall-azzar u s-sustanzi kimiċi. L-Alleanza hija strateġikament importanti għall-ambizzjonijiet tagħna fil-qafas tal-Patt Ekoloġiku Ewropew u għar-reżiljenza tal-industrija tagħna.” Sfond Il-Patt Ekoloġiku Ewropew huwa l-istrateġija l-ġdida tat-tkabbir tal-UE, pjan direzzjonali li jagħmel lill-ekonomija tagħna sostenibbli billi jibdel l-isfidi klimatiċi u ambjentali f'opportunitajiet fl-oqsma kollha ta' politika u li jagħmel it-tranżizzjoni ġusta u inklużiva għal kulħadd. Sistema tal-enerġija integrata aħjar hija essenzjali sabiex nimxu lejn in-newtralità klimatika sal-2050, filwaqt li noħolqu l-impjiegi, niżguraw tranżizzjoni ġusta u nsaħħu l-innovazzjoni fl-UE u fit-tmexxija industrijali f'livell globali. Is-settur jista' jagħmel kontribut ewlieni għall-irkupru ekonomiku tal-Ewropa mill-kriżi tal-coronavirus, kif deskritt fil-qosor fil-pakkett ta' rkupru Next Generation EU ppreżentat mill-Kummissjoni fis-27 ta' Mejju 2020. Is-sistema tal-enerġija tal-lum għadha mibnija fuq diversi ktajjen tal-valur tal-enerġija paralleli u vertikali, li jorbtu b'mod riġidu għadd ta' riżorsi tal-enerġija speċifiċi ma' setturi tal-użu finali speċifiċi, u b'hekk jinħela ammont sinifikanti ta' enerġija. Pereżempju, il-prodotti petroliferi huma predominanti fis-settur tat-trasport u bħala materja prima għall-industrija. Il-faħam u l-gass naturali jintużaw prinċipalment fil-produzzjoni tal-elettriku u tat-tisħin. In-networks tal-elettriku u tal-gass huma ppjanati u ġestiti indipendentement minn xulxin. Ir-regoli tas-suq huma wkoll fil-biċċa l-kbira tagħhom speċifiċi għal setturi differenti. B'dan il-mudell ta' kompartimenti separati ma tistax tinkiseb ekonomija newtrali għall-klima. Dan hu teknikament u ekonomikament ineffiċjenti, u jwassal għal telf sostanzjali fil-forma ta' sħana mormija u effiċjenza enerġetika baxxa. Mod wieħed kif tinkiseb l-integrazzjoni settorjali huwa bl-introduzzjoni tal-idroġenu rinnovabbli. Dan jista' jintuża bħala materja prima, bħala fjuwil, jew bħala vettur tal-enerġija u għall-ħżin tal-enerġija, u għandu ħafna applikazzjonijiet possibbli fis-setturi tal-industrija, tat-trasport, tal-enerġija u tal-bini. Aktar importanti minn hekk, dan ma jipproduċi l-ebda emissjoni tas-CO2 u kważi l-ebda tniġġis tal-arja meta jintuża. Għalhekk, joffri soluzzjoni biex jiġu dekarbonizzati l-proċessi industrijali u s-setturi ekonomiċi fejn it-tnaqqis tal-emissjonijiet tal-karbonju huwa kemm urġenti kif ukoll diffiċli biex jinkiseb. Dan kollu jagħmel l-idroġenu essenzjali għall-appoġġ tal-impenn tal-UE li tikseb in-newtralità tal-karbonju sal-2050 u għall-isforz globali biex jiġi implimentat il-Ftehim ta' Pariġi. Għal Aktar Informazzjoni Proposta dwar l-Istrateġija tal-UE għall-Integrazzjoni tas-Sistemi tal-Enerġija Proposta dwar l-Istrateġija tal-UE għall-Idroġenu Mistoqsijiet u Tweġibiet dwar l-Istrateġija tal-UE għall-Integrazzjoni tas-Sistemi tal-Enerġija Mistoqsijiet u Tweġibiet dwar l-Istrateġija tal-UE għall-Idroġenu Skeda informattiva dwar l-Istrateġija tal-UE għall-Integrazzjoni tas-Sistemi tal-Enerġija Skeda informattiva dwar l-Istrateġija tal-UE għall-Idroġenu Skeda Informattiva dwar l-Alleanza Ewropea għall-Idroġenu Nadif Video dwar l-Integrazzjoni tas-Sistemi tal-Enerġija tal-UE Video dwar l-Istrateġija tal-UE għall-Idroġenu Tnedija tal-Alleanza Ewropea għall-Idroġenu Nadif Ħoloq ġenerali oħrajn: Il-Patt Ekoloġiku Ewropew Informazzjoni ġenerali dwar l-integrazzjoni tas-sistema tal-enerġija Informazzjoni ġenerali dwar l-idroġenu Tnedija tas-sit web tal-Alleanza Ewropea għall-Idroġenu Nadif T